FÆLLES HOLDNING (EF) Nr. 24/97 fastlagt af Rådet den 24. april 1997 med henblik på vedtagelse af Rådets afgørelse Nr. . . ./97/EF af . . . om et EF-handlingsprogram til fremme af ikke-statslige organisationer, som først og fremmest er aktive inden for miljøbeskyttelse (97/C 188/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 C (3), og

ud fra følgende betragtninger:

(1) Traktaten indeholder bestemmelser om udvikling og gennemførelse af en fællesskabspolitik på miljøområdet og opstiller de mål og principper, der skal gælde for denne politik;

(2) ved den resolution, der blev vedtaget af Rådet og repræsentanterne for medlemsstaternes regeringer, forsamlet i Rådet den 1. februar 1993 opstilledes et fællesskabsprogram for politik og virke inden for miljø og bæredygtig udvikling (femte handlingsprogram på miljøområdet) (4);

(3) i henhold til den fælles erklæring fra Europa-Parlamentet, Rådet og Kommissionen af 30. juni 1982 om forskellige foranstaltninger til sikring af en bedre afvikling af budgetproceduren (5) skal der vedtages en retsforskrift, inden bevillinger på budgettet til nye væsentlige fællesskabsforanstaltninger kan anvendes;

(4) Kommissionen gav i sin meddelelse til budgetmyndigheden om retsgrundlag og maksimumsbeløb tilsagn om at fremsætte forslag til et retsgrundlag for tilskud, der ydes i henhold til budgettets artikel B4-3 0 6 - oplysning og tilskud;

(5) ikke-statslige organisationer (NGO'er), der er aktive inden for miljøbeskyttelse, kan bidrage til Fællesskabets miljøpolitik som fastlagt i traktatens artikel 130 R;

(6) disse NGO'ers aktiviteter med hensyn til konkrete miljøbeskyttelsesforanstaltninger og til generelt at gøre befolkningen mere bevidst om behovet for at beskytte miljøet bør fremmes;

(7) de nationale, regionale og lokale miljø-NGO'ers muligheder for at udveksle perspektiver, problemstillinger og mulige løsninger på miljøproblemer på fællesskabsplan bør øges;

(8) i femte handlingsprogram hedder det, at alle de relevante aktører, herunder Kommissionen og miljøorganisationerne, der arbejder i fællesskab, bør iværksætte samordnede foranstaltninger og være fælles om ansvaret for at virkeliggøre målet om bæredygtig udvikling;

(9) de europæiske miljø-NGO'er spiller en central rolle med hensyn til at samordne og kanalisere oplysninger og synspunkter om de nye perspektiver til Kommissionen, f.eks. om problemer i forbindelse med naturbeskyttelse og grænseoverskridende forurening, som ikke kan behandles eller ikke bliver behandlet fyldestgørende på nationalt eller lokalt plan;

(10) der bør derfor, i overensstemmelse med subsidiaritetsprincippet udformes et handlingsprogram til fremme af de europæiske miljø-NGO'ers aktiviteter;

(11) miljø-NGO'er benytter sig ofte af frivillig arbejdskraft og modtager ofte gaver i naturalier; der kan (med indtil 10 % af de samlede tilskudsberettigede omkostninger) tages hensyn til dette særlige forhold i organisationernes bogføring ved vurderingen af deres indtægter og udgifter samt i forbindelse med ansøgninger om tilskud;

(12) den finansielle støtte bør ydes på en sådan måde, at der tages hensyn til kravet om åbenhed i forbindelse med anvendelsen af støtten;

(13) det er vigtigt at indkredse de prioriterede indsatsområder, hvortil der kan ydes støtte gennem fællesskabsprogrammet;

(14) der skal fastsættes detaljerede regler for fællesskabsstøtte under programmet;

(15) det skal efter den 31. december 2001 være muligt at videreføre programmet eller at afslutte det;

(16) der bør skabes en mekanisme, hvorved tilskud fra Fællesskabet kan tilpasses de foranstaltninger, hvortil der skal ydes tilskud;

(17) der skal udarbejdes effektive metoder til overvågning, vurdering og evaluering, og potentielle tilskudsmodtagere og offentligheden skal sikre passende oplysninger;

(18) i lyset af erfaringerne med de første tre år af programmet bør der foretages en vurdering med henblik på at afgøre, om det skal videreføres;

(19) der anføres i denne afgørelse et finansielt referencegrundlag som omhandlet i punkt 2 i Europa-Parlamentets, Rådets og Kommissionens erklæring af 6. marts 1995 for hele programmets varighed, uden at dette berører budgetmyndighedens beføjelser i henhold til traktaten -

TRUFFET FØLGENDE AFGØRELSE:

Artikel 1

Der indføres hermed et EF-handlingsprogram til fremme af NGO'er inden for miljøbeskyttelse. Det overordnede mål med programmet er at bidrage til at udvikle og gennemføre Fællesskabets miljøpolitik og -forskrifter ved at fremme aktiviteter, der udføres af NGO'er, som først og fremmest er aktive inden for miljøbeskyttelse på europæisk plan.

I denne afgørelse forstås ved miljø-NGO'er uafhængige nonprofitorganisationer, der først og fremmest er aktive inden for miljøbeskyttelse og har miljømæssige formål, der tager sigte på almenvellet.

Artikel 2

1. De indsatsområder, hvortil der kan ydes finansiel støtte fra Fællesskabet, er opført i bilaget.

2. Der kan ydes finansiel støtte fra Fællesskabet til aktiviteter, som er af betydning for Fællesskabet, som bidrager betydeligt til videreudvikling og gennemførelse af Fællesskabets miljøpolitik og -forskrifter, og som er i overensstemmelse med de principper, der ligger til grund for femte handlingsprogram.

Den i ovenstående afsnit omhandlede støtte skal navnlig dække miljø-NGO'ers oplysningskampagner og -foranstaltninger, informations- og dokumentationsinfrastrukturer samt demonstrationsprojekter og samordningsaktiviteter, som organisationerne selv har iværksat.

Artikel 3

1. Kommissionen opstiller de prioriterede aktiviteter, der skal gennemføres på de i bilaget anførte indsatsområder.

2. De i stk. 1 omhandlede aktiviteter udvælges på grundlag af generelle kriterier, som f.eks.:

- forsvarligt costbenefitforhold

- vedvarende multiplikatorvirkning på europæisk plan

- effektivt og velafbalanceret samarbejde mellem de forskellige partnere med hensyn til planlægning og gennemførelse af aktiviteterne samt finansiel deltagelse

- bidrag til en multinational stategi.

3. Kommissionen fastsætter de supplerende kriterier, der skal anvendes ved udvælgelsen af de aktiviteter, der skal finansieres.

Artikel 4

Den finansielle støtte består i et tilskud fra Fællesskabet til miljø-NGO'ers aktiviteter. Kun NGO'er, der arbejder på europæisk plan som led i deres generelle arbejdsprogram, kan modtage tilskud til dækning af administrationsomkostninger.

Artikel 5

Kommissionen sikrer, at der er sammenhæng og komplementaritet mellem Fællesskabets aktiviteter og -projekter til gennemførelse af dette program og andre EF-programmer og -initiativer.

Artikel 6

1. Dette program iværksættes den 1. januar 1998 og afsluttes den 31. december 2001.

Det finansielle referencegrundlag til gennemførelsen af dette program er for perioden 1998-2001 på 10,6 mio. ECU.

De årlige bevillinger godkendes af budgetmyndigheden inden for rammerne af det finansielle overslag.

2. Fællesskabets samlede tilskud må i princippet ikke overstige 50 % af de budgetterede aktiviteter og administrationsudgifter som omhandlet i artikel 4.

3. Fællesskabets støtte ydes til aktiviteter, som skal gennemføres samme år eller året efter ydelsen af tilskuddet.

Der kan på grundlag af behørig dokumentation tages hensyn til ulønnet arbejdskraft eller naturaliebidrag i et omfang på op til 10 % af de samlede tilskudsberettigede omkostninger ved opgørelse af miljø-NGO'ers indtægter og udgifter.

Artikel 7

1. Kommissionen offentliggør en meddelelse i De Europæiske Fællesskabers Tidende med angivelse af de prioriterede aktiviteter, der skal finansieres, og en beskrivelse af udvælgelses- og tildelingskriterierne samt af ansøgnings- og godkendelsesproceduren.

2. Forslag til aktiviteter med henblik på tilskud indgives til Kommissionen af NGO'er, der opererer på europæisk plan, og som fremmer miljøbeskyttelsesforanstaltninger af særlig betydning for Fællesskabet.

3. Indkaldelse af forslag til aktiviteter under dette program offentliggøres i De Europæiske Fællesskabers Tidende hvert år inden den 31. januar. Efter en vurdering af forslagene træffer Kommissionen inden den 31. maj afgørelse om, hvilke aktiviteter den vil finansiere. Denne afgørelse skal resultere i en aftale om partnernes rettigheder og forpligtelser, der indgås med de tilskudsmodtagere, der har ansvaret for gennemførelsen.

4. Tilskuddets størrelse, de finansielle procedurer og kontrolforanstaltninger såvel som alle de tekniske betingelser for ydelse af tilskuddet fastsættes på grundlag af modtagerens generelle arbejdsprogram, navnlig under hensyntagen til de pågældende aktiviteters karakteristika, og nedfældes i den aftale, der indgås med modtagerne.

Artikel 8

1. For at sikre et vellykket udfald af de aktiviteter, der gennemføres af miljø-NGO'er, der modtager finansiel støtte fra Fællesskabet, træffer Kommissionen foranstaltninger til

- at kontrollere, at de aktiviteter, som er foreslået Kommissionen, er gennemført på tilfredsstillende måde

- at forebygge og skride ind imod uregelmæssigheder

- at tilbagekræve beløb, der er modtaget uberettiget som følge af misbrug eller forsømmelse.

2. Uden at dette berører revision foretaget af Revisionsretten i medfør af traktatens artikel 188 C eller kontrol udført i medfør af traktatens artikel 209 C kan tjenestemænd eller andre ansatte ved Kommissionen udføre kontrol på stedet, herunder stikprøvekontrol, med aktiviteter, der finansieres under dette program.

Kommissionen giver modtageren forudgående meddelelse om eventuel kontrol på stedet, medmindre der er begrundet mistanke om svig og/eller misbrug.

3. Modtagere af tilskud skal kunne stille alle bilag for udgifter til en given aktivitet til rådighed for Kommissionen i en periode på fem år efter den sidste udbetaling i forbindelse med aktiviteten.

Artikel 9

1. Kommissionen kan nedsætte, indstille eller tilbagekræve tilskud, der er ydet til en aktivitet, hvis den konstaterer uregelmæssigheder, eller hvis det viser sig, at aktiviteten, uden Kommissionens godkendelse, har undergået en betydelig ændring, som er i strid med målet for gennemførelsesvilkårene for aktiviteten.

2. Hvis fristerne er overskredet, eller hvis udviklingen i gennemførelsen af en aktivitet kun berettiger til en del af det ydede tilskud, anmoder Kommissionen modtageren om at fremsætte sine bemærkninger inden for en given frist. Giver modtageren ikke et fyldestgørende svar, kan Kommissionen annullere resten af tilskuddet og kræve øjeblikkelig tilbagebetaling af allerede udbetalte beløb.

3. Enhver uretmæssig udbetaling skal tilbagebetales til Kommissionen. Der kan lægges renter på beløb, der ikke tilbagebetales rettidigt. Kommissionen fastsætter detaljerede regler for gennemførelsen af dette stykke.

Artikel 10

1. Kommissionen sikrer effektiv overvågning af gennemførelsen af aktiviteter, der finansieres af Fællesskabet. Denne overvågning finder sted på grundlag af rapporter i henhold til de procedurer, som Kommissionen og modtageren har aftalt, og omfatter også stikprøvekontrol.

2. Modtageren forelægger Kommissionen en rapport for hver enkelt aktivitet senest tre måneder efter afslutningen heraf. Kommissionen fastsætter rapportens form og indhold.

Artikel 11

En liste over tilskudsmodtagerne og de aktiviteter, der finansieres under dette program, offentliggøres hvert år tillige med det tildelte beløb i De Europæiske Fællesskabers Tidende.

Artikel 12

1. Kommissionen aflægger hvert år rapport til Europa-Parlamentet og Rådet om programmets gennemførelse.

2. Senest den 31. december 2000 forelægger Kommissionen Europa-Parlamentet og Rådet en beretning om gennemførelsen af dette program i løbet af de første tre år og fremsætter eventuelt forslag til tilpasninger med henblik på at videreføre eller afslutte programmet.

Rådet træffer i overensstemmelse med traktaten afgørelse om, hvorvidt programmet skal videreføres efter den 1. januar 2002.

Artikel 13

Denne afgørelse anvendes fra den 1. januar 1998 og dækker en fireårig periode.

Udfærdiget i . . .

På Rådets vegne

Formand

(1) EFT nr. C 104 af 3. 4. 1997, s. 11 og s. 15.

(2) EFT nr. C 204 af 15. 7. 1996, s. 1.

(3) Europa-Parlamentets udtalelse af 13. november 1996 (EFT nr. C 362 af 2. 12. 1996, s. 130), Rådets fælles holdning af 24. april 1997 (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. C 138 af 17. 5. 1993, s. 1.

(5) EFT nr. C 194 af 28. 7. 1982, s. 1.

BILAG

EF-handlingsprogram til fremme af NGO'er, som først og fremmest er aktive inden for miljøbeskyttelse

>TABELPOSITION>

RÅDETS BEGRUNDELSE

I. INDLEDNING

1. Kommissionen sendte den 11. december 1995 Rådet sit oprindelige forslag til Rådets afgørelse om et EF-handlingsprogram til fremme af ikke-statslige organisationer, som først og fremmest er aktive inden for miljøbeskyttelse, der var baseret på artikel 130 S, stk. 1, i EF-traktaten (1).

2. Europa-Parlamentet, der afgav udtalelse ved førstebehandlingen den 13. november 1996 (2), har fremsat 21 ændringsforslag (hvoraf Kommissionen helt, delvis eller i princippet har accepteret de 12).

Det Økonomiske og Sociale Udvalg afgav udtalelse den 24. april 1996 (3).

Som følge af Europa-Parlamentets udtalelse forelagde Kommissionen et ændret forslag for Rådet den 11. februar 1997 (4).

3. Den 24. april 1997 vedtog Rådet en fælles holdning i henhold til traktatens artikel 189 C.

II. FORMÅL

4. Formålet med forslaget er at skabe en retlig og finansiel ramme for en allerede eksisterende praksis, der består i at medfinansiere visse NGO'ers aktiviteter, nemlig de NGO'er, der er særligt aktive inden for miljøbeskyttelse på europæisk plan, ved med henblik herpå at vedtage et fireårigt EF-handlingsprogram.

III. ANALYSE AF DEN FÆLLES HOLDNING

5. Almindelige bemærkninger

Den fælles holdning er i vidt omfang baseret på Kommissionens ændrede forslag.

I forbindelse med gennemgangen af dette forslag og udformningen af den fælles holdning har Rådet lagt følgende centrale betragtninger til grund:

(a) sikring af den størst mulige åbenhed og ansvarlighed på de forskellige stadier af programmets gennemførelse uden at indføre alt for tyngende procedurer, i betragtning af det relativt lille beløb, der er tale om (10,6 mio. ECU som finansielt referencegrundlag, som Rådet har indsat i den fælles holdning);

(b) den klarest mulige afgrænsning af de potentielle tilskudsmodtagere, dvs. de miljø-NGO'er, der er aktive på europæisk plan, f.eks. gennem angivelse af visse generelle kriterier, som allerede er indeholdt i selve retsakten, for udvælgelse af de aktiviteter, der skal medfinansieres, uden hermed at skabe et alt for usmidigt system, som vil kunne være til skade for en effektiv gennemførelse af programmet.

På andre punkter af mere teknisk karakter har Rådet strømlinjet Kommissionens forslag - især med hensyn til anvendelsen af en ensartet terminologi overalt i teksten for at skabe større klarhed (f.eks. ved konsekvent at bruge ordet »aktivitet«, hvor ordene »aktivitet« og »aktion« tidligere blev brugt i flæng, og ved efter behov at indsætte ordene »finansiel støtte« og »finansielt bidrag« i stedet for ordet »tilskud«) - og endvidere ved klart at angive procedurer og tidsfrister (f.eks. med hensyn til programmets varighed samt dets videreførelse eller afslutning).

6. Særlige bemærkninger

De væsentligste ændringer af forslagsteksten er følgende:

Præamblen

Efter at Rådet har indsat det finansielle referencegrundlag i retsaktens dispositive del (artikel 6), er der - for at skabe bedre overensstemmelse - blevet indføjet en ny betragtning (den sidste) i præamblen, hvori referencegrundlaget er nævnt i henhold til punkt 2 i Europa-Parlamentets, Rådets og Kommissionens erklæring af 6. marts 1995.

Endvidere er henvisningen til princippet om, at forureneren betaler, og til nærhedsprincippet, der var indsat i den betragtning, der omhandlede de prioriterede indsatsområder (den nuværende betragtning nr. 13), udgået, eftersom der allerede eksplicit og/eller implicit henvises til disse principper i andre betragtninger (nr. 5 og nr. 10 i den foreliggende tekst).

Artikel 1

Stk. 1 i denne artikel er blevet let ændret, idet de berørte NGO'ers bidrag til såvel udviklingen som gennemførelsen af miljøpolitikken og miljøforskrifterne er blevet tydeliggjort. Endvidere er terminologien blevet afpasset efter terminologien i forslagets titel.

Stk. 2 i denne artikel, der rummer en definition af miljø-NGO'er til brug i forbindelse med denne afgørelse, er blevet let ændret (idet ordet »uafhængige« er blevet foretrukket frem for »private«).

Artikel 2

Stk. 2 i denne artikel er blevet let ændret (for at skabe bedre overensstemmelse med den ændrede affattelse af artikel 1, stk. 1), så der heri nu også henvises til miljøforskrifterne (foruden miljøpolitikken).

Artikel 3

Der er indsat et nyt stk. 2 i denne artikel, hvori der angives nogle generelle kriterier for udvælgelse af aktiviteter, der skal medfinansieres inden for programmets rammer. I den henseende har Rådet ændret Kommissionens forslag, idet det har indføjet sådanne generelle kriterier i selve retsakten; Rådet har her fulgt Europa-Parlamentets udtalelse (nemlig ændringsforslag nr. 9, og især, kriterierne a), b) og c)).

Artikel 4

Denne artikel er blevet ændret med henblik på at tydeliggøre sondringen mellem NGO'ernes aktiviteter og de hermed forbundne administrationsomkostninger i forbindelse med bevillingen af støtte fra Fællesskabet og med henblik på at sikre, at der kun ydes finansiel støtte til NGO'ernes administrationsomkostninger som led i deres generelle arbejdsprogram.

Artikel 6

Denne artikel er blevet ændret som følger:

Stk. 1: indsættelse af det finansielle referencegrundlag på 10,6 mio. ECU, der er afsat til gennemførelsen af dette program for hele perioden 1998-2001. I denne bestemmelse angives det endvidere, at de årlige bevillinger skal godkendes af budgetmyndigheden inden for rammerne af de finansielle overslag.

Kommissionen er uenig med Rådet i spørgsmålet om indsættelse af et finansielt referencegrundlag i selve retsakten.

Stk. 2: niveauet for Fællesskabets samlede tilskud er blevet fastsat til højst 50 % af NGO'ernes budgetterede aktiviteter og administrationsomkostninger. I Kommissionens oprindelige forslag opereredes der med 40 %, mens Europa-Parlamentet havde foreslået 60 %, hvilket Kommissionen havde accepteret i sit ændrede forslag.

Rådet har skønnet, at 50 % ville udgøre et rimeligt grundlag for at sikre NGO'ernes uafhængighed.

Herudover er der blevet skabt en udtrykkelig forbindelse med artikel 4.

Artikel 11

I betragtning af programmets karakter - det tager sigte på at yde finansiel støtte til NGO'er gennem medfinansiering af (visse af) deres aktiviteter - er denne artikel blevet ændret ved at føje tilskudsmodtagerne og de tildelte beløb til listen over de aktiviteter, som Kommissionen skal offentliggøre hvert år i De Europæiske Fællesskabers Tidende.

Artikel 12

Denne artikel er blevet ændret af Rådet ved tilføjelse af et nyt stk. 1, hvorved der indføres en forpligtelse for Kommissionen til hvert år at aflægge beretning til Rådet og Europa-Parlamentet om, hvor langt man er kommet med programmets gennemførelse.

Formålet med denne nye forpligtelse er at skærpe det løbende tilsyn med programmets gennemførelse, og den supplerer derfor den bestemmelse, der er indeholdt i stk. 2 i samme artikel, om en beretning fra Kommissionen, der omfatter de første tre år af programmets gennemførelse, og som skal tjene som grundlag for en eventuel videreførelse af programmet ud over den første fireårs periode.

(1) EFT nr. C 104 af 3. 4. 1997, s. 11.

(2) EFT nr. C 362 af 2. 12. 1996, s. 130.

(3) EFT nr. C 204 af 15. 7. 1996, s. 1.

(4) EFT nr. C 104 af 3. 4. 1997, s. 15.